Man vas oor ongeslypte diamanteDie ongeslypte diamante wat naby Klawer in die Wes-Kaap gevind is (7 Julie 2016) Foto: SAPD ŉ 48-jarige man van Eersterivier is in hegtenis geneem toe hy met ongeslypte diamante betrap is. Die polisie in die Wes-Kaap en ander wetstoepassers het op ŉ wenk reageer oor onwettige diamanthandel in Klawer. “Die verdagte se motor is Donderdag naby die Klawer-weegbrug opgemerk en die motoris is voorgekeer,” het die polisie in ŉ verklaring gesê. “Die vier insittendes en die motor is deursoek en beamptes het op ŉ klein sakkie met agt ongeslypte diamante afgekom.” Die man van Eersterivier het glo eienaarskap van die diamante erken en hy is in hegtenis geneem. Hy sal na verwagting binnekort in die hof verskyn op aanklag van die onwettige besit van ongeslypte diamante. Die waarde van die diamante is nog nie bekend gemaak nie.